Foto’s: Minister voeg daad by woordMinister Robin Carlisle Robin Carlisle, minister van vervoer en openbare werke in die Wes-Kaap, het Maandag saam met Terry Debrick, ŉ inwoner van Kaapstad, ŉ klag van roekelose en nalatige bestuur by die Paarlse polisie teen WC Douwland, die eienaar van ŉ rooi Toyota Corolla gaan lê. Debrick, wie se vrou Mary bestuur het, het foto’s van die bestuurder op kamera vasgelê terwyl hy in Du Toitskloof ŉ ander voertuig oor ŉ sperstreep verbygesteek het, het Politicsweb berig. Douwland het in die stadium glo reeds ook die Debricks onwettig verbygesteek. Die vier foto’s (sien hieronder) is bewys dat die bestuurder van die rooi motor op ŉ skerp draai ŉ wit Mercedes verbysteek. “Ek het al verskeie kere ŉ beroep gedoen op lede van die publiek om enige voorvalle van roekelose bestuur aan te teken en aan te gee en ek is baie dankbaar dat die Debricks na vore gekom het,” het Carlisle gesê. Debrick het ŉ speurder by die polisiestasie in Paarl in kennis gestel dat hy en sy vrou van Robertson op pad terug was Kaapstad toe, toe die voorval omstreeks 16:30 op 6 Mei 2012 plaasgevind het. Debrick sê sy vrou Mary het Carlisle se beroep op motoriste gehoor en toe besluit om die geval aan te gee. Die ministerie het die foto’s gebruik om die eienaar se besonderhede van die E-Natisstelsel te bekom en het Maandag die besonderhede aan die polisie verskaf. Carlisle het motoriste aangeraai om die presiese datum, tyd en plek aan te teken voordat hulle voorvalle aanmeld.